Burjassot celebra el Dia Nacional de les Llengües de Signes Espanyoles amb un vídeo per la inclusió i una pancarta en la façana de l’Ajuntament
2025-07-24

En 2014, el govern decretava el 14 de juny com la data per a commemorar el paper fonamental de les llengües de signes en la transmissió d’idees, les relacions socials i l’intercanvi de coneixements. Esta data és molt important ja que coincideix amb la constitució, el 14 de juny de 1936, de la Fundació de la Confederació Estatal de Persones Sordes, principal agent catalitzador, al costat de les seues federacions i associacions, d’aquelles iniciatives orientades cap a l’obtenció dels drets de les persones usuàries de la llengua de signes espanyola.

A esta efemèride, la del Dia Nacional de les Llengües de Signes Espanyoles, és a la que s’adherirà l’Ajuntament de Burjassot a través d’un VÍDEO COMMEMORATIU i amb una pancarta que penjarà de la façana del Consistori. La celebració d’este dia té com a objectiu destacar la importància que les llengües de signes té per a les persones sordes i sordocegues.

L’Ajuntament de Burjassot sempre ha treballat per a la inclusió de tots els col·lectius i les persones sordes i sordocegues compten, en el municipi, amb el suport institucional i administratiu que necessiten, i també amb l’ajuda que se’ls brinda a través dels Serveis Socials, sense oblidar els serveis d’interpretació i acompanyament sempre que és necessari, fent així efectius els seus drets lingüístics.

La llengua de signes és una llengua que s’usa i està viva, però com a llengua minoritària requereix d’un tractament específic que vetle pel seu bon ús i la seua normalització en la societat. Des de les entitats de persones sordes, s’ha fet una gran faena per a aconseguir marcs legals i normatius que l’avalen, però encara hui, les persones sordes no poden utilitzar esta llengua en tots els àmbits i, de vegades, continua depenent de voluntats individuals per a poder triar i fer efectius estos drets lingüístics.

Perquè això deixe de succeir i es respecten els drets lingüístics de totes les persones, Burjassot no ha dubtat a adherir-se a la commemoració d’esta jornada a través de la Regidoria de Serveis Socials, dirigida per Manuela Carrero.

El VÍDEO amb motiu del Dia Mundial de les Llengües de Signes Espanyoles, està disponible en el canal de YouTube de l’Ajuntament de Burjassot.